Kerskous vir jonk en oud
Die volgende lysie boeke gaan vir ’n baie wye gehoor.
Vir die ampertieners, die tieners, hulle ouers en hulle grootouers, is daar twee klassieke werke wat splinternuut vertaal en pragtig uitgegee is:
1. Koning van Katoren deur Jan Terlouw is lank voor Harry Potter geskryf, maar raai wat: hier is ook sewe onmoontlike take wat uitgevoer moet word! Selfs Crito was heeltemal gek oor hierdie boek. Sy’t dit selfs aan haar gesin gegee om te lees. Dan moet julle weet!
2. En dan is daar Nils Holgersson se wonderbaarlike reis, deur Selma Lagerlof. Ons het almal die TV-reeks gesien oor die klein duimpie wat op die voël se rug vlieg, maar die boek is veel, veel beter. Dit is werklik ’n ervaring om hierdeur te werk. Koop dit en geniet dit!
Nou vir nog boeke wat ’n baie breë aanklank sal vind:
1. Volksgeneeskuns in Suid-Afrika is een van daardie onvergeetlike stukkies kultuurgeskiedenis. Vir hartkwale stel hulle voor: Brandnetels op brandewyn getrek, of: neem die penwortel van ’n kiepersol en trek die binneste soos tee. Of kyk hier! As iemand inflammasie het, sit paddas op jou lyf totdat hulle (dis die paddas) nie meer doodgaan nie. Dit is ’n teken dat die inflammasie gebreek is. Hier is nie minder nie as 8705 boererate in hierdie boek opgeteken. Party is bisar, ander is waarskynlik uiters bruikbaar. Dis ’n wonderlike kersgeskenk hierdie.
2. Op ’n totaal ander noot, maar met ewe veel kultuurhistoriese waarde, is Wat praat jy? deur Johanna de Wet. De Wet het honderde Afrikaanse gesegdes en vergete woorde aangeteken en verskaf die betekenis daarvan. Dis ’n heerlike teks wat baie goed verkoop.
Vir vroue en tienerdogters het ek die ander dag reeds oor Lukas gesels. Lees gerus my blog hieronder.
Vir die manne en tienerseuns het ek ok ’n paar boeke.
1. Kryt en Kordaat, deur Pieter Greeff. Dit is ’n ware verhaal oor ’n jong Afrikanerseun wat vriende word met ’n boesmanseuntjie. Saam-saam deurkruis hulle dan die Kalahari. Dis ’n spannende boek, want hulle trotseer leeus en gaan vir dae sonder kos en water; werklik ’n moet vir mense wat hou van aksiebelaaide avontuur.
2. Reminiscences of William Chapman. Dis ’n teks oor die ontdekker William Chapman. Hierdie ou was ’n jagter, ’n handelaar en ’n optekenaar van die fauna en flora. Hy was een van die eerste mense wat geskryf dat Afrikane glad nie onnosel is nie, dis net die wit mense wat moet leer hoe om met hulle te praat. Die boek lees soos ’n roman, behalwe dat alles waar is – die feite is deeglik nagegaan deur Nicol Stassen. Dis nie iets wat jy maklik neersit as jy in jag belangstel nie!
3. En dan twee boeke wat ek saam wil hanteer is: Gee my ’n man! deur Hannes Kloppers en Memories of a game ranger, deur Harry Wolhuter. Albei was veldwagters. Hierdie ouens het nie Toyotabakkies gehad nie. Hulle is op die rug van perde of kamele agter die leeus en die olifante aan. Dit is fassinerende leesstof vir mense wat lief is vir die natuur.
Kerskous vir die heel kleintjies
Hier is iets om die heel kleintjies plesier te gee: ’n Boekie wat sommer ’n motortjie ook is.
So, jy kan hulle lees, jy kan met hulle speel (soos ’n karretjie) en daar is selfs ’n sagte geluid. (Dis sag, want dit moenie vir ma en pa pla nie!)
Die Besige Brandweerwa het ’n piepô-sirene. Koop dit by Kalahari.
Die Trotse trekker se enjin skakel aan. Dis ook by Kalahari.
Julle kan die geluide hoor en luister hoe ek hieroor gesels, deur die potgooi van 21 Desember 2010 af te laai van RSG se webwerf. Daar is ook baie lekker gesprekke met NB en LAPA oor hulle boeke, so dis nie net my stem wat julle sal hoor nie! Hier is die skakel.
Leeskring op RSG
Desember 21, 2010 in Sonder kategorie
Christelle Webb-Joubert gesels vanaand, 21 Desember, met NB Uitgewers, Protea Boekhuis en Lapa Uitgewers oor idees vir Kersgeskenke, want wat is nou beter as ’n boek!
Luister ’n bietjie!
Dis 20h30 tot 21h00.
Vir die buitelanders, hier is dit: http://www.rsg.co.za/
Min woorde vertel soms so baie hartseer
Desember 8, 2010 in Sonder kategorie
Eish. Lees ’n bietjie hierdie blog.
Ek ken Suki al van voor haar troue. Min mense weet van die groot aantal video’s en opvoedkundige boeke wat sy en haar man help maak het vir die skolemark. Daar was nagte wat ons op swart koffie en humor oorleef het. Ek het gewoonlik die stilfoto’s geneem, Suki sou heel dikwels model speel en Gavin sou die video’s neem.
Daarna was dit ure se redigering.
Haar eersteling se geboorte was ’n vreugde, en ek is per SMS ingelig toe die tweede se bestaan bevestig is. Nogal verspot skryf ek toe terug: Watter posisie? (Dit na aanleiding van ’n bloginskrywing wat sy vroeër gemaak het.) Haar antwoord was: Jy sal maar moet wag en sien.
Nou is die wag oor. En ons sal nie kan sien nie. Met bitter min woorde het sy baie hartseer op haar blog gestort.
Dink aan hulle, asb.